আলিপুরদুয়ারে বুনো হাতির আক্রমণ, মৃত ১

আলিপুরদুয়ার: উত্তরবঙ্গে (North Bengal) ফের বুনো হাতির তাণ্ডব (Elephant Attack)। আলিপুরদুয়ার (Alipurduar) জেলার মাদারিহাট-বীরপাড়া ব্লকের রামঝোড়া চা বাগান (Tea Estate) এলাকায় হাতির হামলায় মৃত্যু হল এক মহিলার। মৃতার নাম পিঙ্কি ঝা। গুরুতর আহত হয়েছেন আরও এক মহিলা, রেনু ঝা (District news)।

স্থানীয় সূত্রে খবর, সোমবার গভীর রাতে বাড়ির বাইরে বেরিয়েছিলেন দু’জনে। সেই সময় আচমকাই লোকালয়ে ঢুকে পড়া একটি বুনো হাতি তাঁদের ওপর চড়াও হয়। ঘটনাস্থলেই মৃত্যু হয় পিঙ্কি ঝা-র। রেনু ঝা-কে উদ্ধার করে বীরপাড়া রাজ্য সাধারণ হাসপাতালে ভরতি করা হয়েছে।

আরও পড়ুন: এক ফ্রেমে তিন রয়েল বেঙ্গল টাইগার! সুন্দরবনের বুকে ক্যামেরাবন্দি বিরল দৃশ্য

এলাকাবাসীদের অভিযোগ, রামঝোড়া চা বাগান এলাকায় প্রায়ই হাতির উপদ্রব বাড়ছে। রাত বা ভোরের অন্ধকারে গ্রামে ঢুকে পড়ে হাতির দল। বন দফতর মাইকিং ও সচেতনতামূলক প্রচার চালালেও পরিস্থিতির তেমন উন্নতি হয়নি বলেই অভিযোগ। বনকর্মীদের দাবি, স্থানীয়রা সতর্ক থাকলে অনেক সংঘাতই এড়ানো সম্ভব।

অন্যদিকে, মঙ্গলবার ভোরে আলিপুরদুয়ারের কালচিনি ব্লকের দক্ষিণ লতাবাড়ি এলাকায় ফের হাতির আক্রমণ। ধানের জমিতে কাজ করার সময় বুনো হাতির হানায় গুরুতর আহত হন স্থানীয় বাসিন্দা যোগী খারিয়া। তাঁকে প্রথমে লতাবাড়ি গ্রামীণ হাসপাতালে এবং পরে আলিপুরদুয়ার জেলা হাসপাতালে স্থানান্তর করা হয়। গত এক সপ্তাহে এটি ওই অঞ্চলের দ্বিতীয় বড় আক্রমণের ঘটনা। এর আগেও যৌথ বনসুরক্ষা কমিটির এক সদস্য হাতির আক্রমণে গুরুতর জখম হয়েছিলেন। ক্রমাগত হামলায় আতঙ্ক ছড়িয়েছে জঙ্গল লাগোয়া গ্রামগুলিতে। প্রতিদিন প্রাণহানির আশঙ্কায় দিন কাটছে বাসিন্দাদের। দ্রুত কার্যকরী উদ্যোগ নেওয়ার দাবি তুলেছেন স্থানীয়রা।